SET ร่วงกว่า 10 จุด เหตุกังวลเงินทุนไหลออก-ปัจจัยนอกประเทศรุมเร้า
SET ร่วงกว่า 10 จุด เหตุกังวลเงินทุนไหลออก-ปัจจัยนอกประเทศรุมเร้า ณ เวลา 16.14 น.อยู่ที่ 1,469.06 จุด ลดลง 10.25 หรือ 0.69% มูลค่าซื้อขาย 20,201.99 ล้านบาท
20 ก.ค. 2558

ผู้สื่อข่าวรายงานว่า ดัชนี SET ณ เวลา 16.14 น.อยู่ที่ 1,469.06 จุด ลดลง 10.25 หรือ 0.69% มูลค่าซื้อขาย 20,201.99 ล้านบาท
ทั้งนี้ โดยภาพรวมตลาดยังมีความกังวลเงินทุนต่างชาติที่คาดว่าจะไหลออกอย่างต่อเนื่อง สาเหตุจากที่เฟดจะมีการปรับขึ้นดอกเบี้ยในช่วงครึ่งปีหลังปี 58 รวมทั้งปัญหาเศรษฐกิจจากประเทศจีน รวมถึงปัญหาหนี้กรีซที่ยืดเยื้ออย่างไม่มีกำหนด
ขณะที่นายจิรเทพ เสนีวงศ์ ณ อยุธยา โฆษก ธนาคารแห่งประเทศไทย (ธปท.) เปิดเผยว่าเศรษฐกิจโลกระยะต่อไป ยังมีความเสี่ยงสำคัญ คือ ธนาคารกลางสหรัฐฯ (เฟด) เตรียมขึ้นดอกเบี้ย ปัญหาเศรษฐกิจจีนลดลงอย่างรุนแรง (ฮาร์ด แลนด์ดิ้ง) และปัญหาหนี้กรีซ กับสหภาพยุโรป ซึ่งความเสี่ยงเหล่านี้ ทำให้ผลตอบแทนการลงทุนที่อยู่ในระดับต่ำดังนั้นการกระจายการลงทุน ถือเป็นแนวทางที่ดี
และความเสี่ยงที่เศรษฐกิจจะโตต่ำกว่าคาดจากปัญหาภัยแล้ง ซึ่งไปหักล้างกับประเด็นเศรษฐกิจโลกที่มีความชัดเจนมากขึ้นในเรื่องของปัญหาหนี้กรีซ และตลาดหุ้น A-share ของจีนที่มีเสถียรภาพมากขึ้น